Isigidimi Sama-Xosa.

Ipepa lamaxosa lenyanga

Vol. VI.

LOVEDALE, SOUTH AFRICA, MAY 1, 1876.

No. 63

Isigidimi Samaxosa.

ITYALA LIKA NOMPI.

Abanye bokumbula ukuba ngase Queenstown kwezinyanga zidluleyo, umfo abati ngu Maseya indoda eselilixego, ite yafuna ukongezelela omnye enanini labafazi bayo. Ite ingabekisanga nelimdaka kulentombi ifuna ukuyizeka yaya koyise. Bate bona rola inani elitile lenkomo, sokunika lontombi ibe ngumfazi wako. Uzirolile okunene ezinkomo u-Maseya, waza ke wayinikwa lontombi. Ite yakwala ukuya apo itengiswe kona yaqutywa ngentonga ngulomfo kutiwa ngumyeni wayo. Ude wahamba. Kwaza ngemini elandelayo wazimela waya kwase kaya. Ute kona umnakwabo noyise omncinane bamamkela ngentongo nangezitolopo zenkabi, baza ke, njengento eqweshe ibitengisiwe bambuyisela kwase mzini wake. Uhlale kona ixesha elimayela nenyanga eyinto yesabokwe lemihla kulenzwana yomyeni wake olutando luvuzayo ngakumfazi wake.

Ude u-Nompi waqonda ukuba uyapela, wabaleka, waza kuba engasenakaya, waya kuhlala endle intsuku zontatu engadli nto; Lide ipango lamnyanzela ukuba aye kwakuyise. L’yise umamkele kwangentonga naye; endawreni yokubetwa lusizi lokupatwa kwentombi yake nelixesha ibihleli ingenakudla, wakangela ezinkomeni. Uqutyiwe lo Nompi wasiwa kw*akumyeni* wake. Ekupeleni ude wazimelela esikolweni, apo ate umfundisi akuyiva lonto waya kuyingenisa ematyaleni kwimantyi yase Queenstown. Ngexesha lokutetwa kwelotyala ute umnakwabo ntombi no Mayesa bati shwaka kwabonakala uyise wentombi noyise wayo omncinane. Lomantyi kubonaka ukuba ayiyicingelanga ukuba lento inkulu kuba ibadle £10 kwakupela. Lite lakusiwa Ejajini elotyala ukuba ixele into ecinga yona ngaso eso sigwebo, yabuyisa elokuti noko singacasene nomteto belifanele ityala ukuya kutetwa zijaji lingagwetywa yimantyi. Nomteteleli wakomkulu utumele ilizwi elikwanjalo.

Emva koko uvelile u-Citezo, umnakwabo ntombi no Maseya *umyeni* ka Nompi. Yakubeva imantyi yase Queenstown ibabizele ematyaleni, yaza noko ikwaziyo okutetwe yijaji, yaliteta elatyala yabadla kwalamali

ibibadle yona abanye ; kwabonakala ukuba ayikukangelele kuba kuyinto enkulu kangakanani okuya kupatwa kakubi kuka Nompi ngulomfo ukuswela intliziyo bati ngu Maseya.

Lite elityala lakupinda ukuya pambi kwe Jaji ukuba ikangele isigwebo yaza yalibekisa kwi Government. Kuvakala ukuba ke yona ibalele kulo Mantyi yase Queenstown, noko singayaziyo inteto yayo.

Ngokumalunga nelityala singa singake senze izwana lokuti siyavumelano ne Jaji nepepa eliyi *Port Elizabeth Telegraph* ngokuti lo Nompi ube sebukobokeni. Ubegahluke nento kulamakoboka esimana sisiva ukuba atengwa pakati e-Africa ; uyise singamfanisa nabo bazali batengisa onyana nentombi zabo kulomazwe. Angati ukuba lo Nompi ubengatengisiwe, ibe pakati kwetu tina bantsundu ayiko into ekukutengisa.

Eyesibini indawo esiyi tetayo yeyokuba zininzi pakati kwabantsundu indawo ezifana nale yake. Isizatu sokuba zingavakali futi kukuba zimbalwa intombazana ezifana no Nompi, eziti ukuba into aziyi funi ziyilwe kude kube sekupeleni. Pakati kwabantsundu iti intombazana yakubona ukuba ayinakaya, ivukelwe ngoyise nonina nabantakwayo iselincama, izinikela kulomntu iqutyelwa kuye. Kananjalo ziyazi ukuba zingati xa ezontombozana zipikisene noyise kwada kwayiwa ematyaleni zibe ngabantu abancolileyo emehlweni abo bonke abantsundu, zibe ngabantu abadluliseleyo ngokuko Ukala nakumasela nabanye abenzi bezono ezinjalo. Ngokoyika ukucaswa okunjalo zininzi intombazana eziti zakurolelwa inkomo, akuti uyise uyaya zingabi sateta. Siyazi kakuhle okokuba kusenjalo nasezikolweni, kunjalo ngokukodwa pakati kwa maqaba. Kuko esibaziyo nati abaye emizini yabo bequtywa ngentonga, esiqinisekileyo ukuba ingati lonto isiwa ematyaleni bakukanyele usalo wedwa, ngokoyika impato abaya kuyifumana bakugoduka. Akuko ungaziyo ukuba inkoliso yabantsundu yoyika u*kuhlekwa* ngapezu kokubetwa.

Eyesitatu indawana yile yokuba singatanda ukuva ukuba lemantyi yase Queenstown ibiya kutini na ukuba lomntana wenziwe oku ubengowengesi. Ibiya kutsho na ukuti kwanele ukurolwa kweponti ezilishumi?

Eyokugqibela siti kulihlazo kule koloni ukuba iti emva kokuba iseliminyaka esekulwini

ipantsi koblanga oluti lunokukanya kube noko kuseko imiteto evumela izinto ezihlisa ububi obunje ngobu buhlele u- Nompi. Lixesha ukuba abe amahlazo anje ngelixesha apelilekulekoloni. Sinosizi ukuba elityala lingayanga ezijajini litetwe size sive ukuba beziya kutinina zona.

ABAZILI BENENE.

(true templars.)

Kwi *Sigidimi* salenyanga abalesi betu bofumana incwadi eteta ngokumiselwa e-Fort Beaufort, kwebandla ekutiwa “Ngabazil Benene.” Elobandla njengoko atshoyo lombali liza kuba pakati kwabantsundu, bati abamhlope abakulo babe ngabaze kuncedisana nabo bantsundu. Indawana esinga singakangelisa kuzo zimbini; eyokuqala ngumsebenzi walo, eyesibini luhlobo abaya kuquba ngalo abafuna lomsebenzi.

Akuko namnye umntu ongayi kuvumelana nati xa siti umsebenzi welibandla asikuko nokuba ulungile. Liza kuzamela ukutshabalalisa ubunxila pakati kwetu bantsundu. Akufuneki nganto ukuba side sizingene zonke indawo ezivelisiweyo pakati kwetu bantsundu butywala. Kade kutetwa ngazo nangabanye. Bonke abake baye kulamacala ase Monti nakuma Ngqika babuya besiti luyeyela uhlanga oluntsundu. Uti umntu esegama nenkantini abone ukugqusha kwe ndlela zingati zisingisa komkulu; uhamba ehlangana nemikosi ekwele emahasheni nehlamba ngenyawo, amadoda nabafazi, amadodana nentombi nabantwana, yonke lonto ikumbule enkantini. Uhamba epambana nezinto apa ezimehlo angasekoyo ebuntwini, edlula indwane amahlazo emiqungquluza eselifumane yalala emacaleni endlela. Kwezindawo sizikankanyileyo noko zikade zise kukanyeni akuko zindawo zibonakalayo zisingisele ekuhlumeni. Izikolo ukuqelelana kwazo ude umhambi angaqondi ukuba ucanda pakati kwezizwe ezikade zinamatamsanqa emfundo; izindlwana zakona (ngapandle kwase zikolweni) zisakolise ngabaya ngqupantsi bakudala. Ngezinto zokukanya sezingase mva nakwindawo ezisand’ ukumiwa ezinje ngoma Pesheya kwe Nciba. Namhla kwezondawo akuselilo ihlazo ukuba kutiwe uyasela; ihlazo sekukuba ungaseli. Inkosi zakona ebekulindeleke ukuba zincede zikulule uhlanga ngabo kanye abonakalisi abacita uhlanga ngokulukutaza ekuseleni kwalo.